רונן בר

רונן בר (נולד ב-1965) הוא ראש שירות הביטחון הכללי (השב"כ). החליף את קודמו בתפקיד נדב ארגמן, תחתיו כיהן כסגן ראש השב"כ החל מ-2018. בר צמח בשורות הארגון ושירת בו בתפקידים שונים. למבצעים שהוביל וליחידות שעמד בראשן הוענקו מספר פרסי ביטחון.

ביוגרפיה 
רונן בר התגייס לצה"ל בשנת 1983, ושירת כלוחם וכקצין בסיירת מטכ"ל. בין השאר, השתתף במבצע "עלם חמודות". לאחר שהשתחרר מצה"ל בשנת 1987, פתח בתל אביב בית קפה בשם "קפה בגדד", וב-1993 התגייס לשב"כ.

בר הוא בעל תואר ראשון במדע המדינה ופילוסופיה בהצטיינות מאוניברסיטת תל אביב, ותואר שני במנהל ציבורי מאוניברסיטת הרווארד (במלגה של קרן וקסנר). הוא דובר גם ערבית.

חיים אישיים 
בר נשוי לדפנה אגסי, המכהנת כסמנכ"לית שיווק בחברת סלקום, אחותו של היזם שי אגסי. בעבר הייתה סמנכ"לית שיווק בחברות גולן טלקום ו"בטר פלייס". השניים מתגוררים בהוד השרון והורים לשלושה ילדים.

בשירות הביטחון הכללי 

החל את שירותו בשב"כ כלוחם ביחידה מבצעית, ובמהלך שירותו לחם ופיקד על מבצעים רבים ברצועת עזה, ביהודה ושומרון ובלבנון. שימש מפקד שטח, והוביל את מבצע הריגתם של האחים עאדל ועימאד עוודאללה, מראשי הזרוע הצבאית של חמאס, בחברון בשנת 1998 בידי כוח ימ"מ. ב-2001 מונה לסגן-ראש יחידת המבצעים המיוחדים, בתפקיד זה הוביל מטעם השב"כ את המבצע לחילוצו של נהג המונית החטוף אליהו גוראל ומעצר המעורבים בחטיפתו. ב-2005 מונה למפקד היחידה. ב-2010 שימש מדריך במכללה לביטחון לאומי.

בשנת 2011 מונה לראש אגף המבצעים בשב"כ. הוא שירת בתפקיד זה בתקופת מבצע עמוד ענן והוביל את המבצע להריגתו של אחמד ג'עברי, המפקד בפועל של הזרוע הצבאית של חמאס. ב-2014 הוביל את מבצע החיפוש אחר שלושת הנערים החטופים ולאחר מכן איתור רוצחיהם. בהמשך שירותו הושאל ל"מוסד". בשנת 2016 מונה לראש אגף המטה, האחראי על בניין הכוח של שירות הביטחון הכללי, ובשנת 2018 מונה לסגנו של ראש השירות, נדב ארגמן.

ב-13 באוקטובר 2021 החל לכהן כראש השב"כ.

כלקח מאירועי מבצע שומר החומות יזם בר הקמת אגף חדש בשב"כ, "אגף ישראל" שיטפל "בכלל האיומים הנובעים מאזרחי ישראל, כלומר למנוע פשיעה לאומנית או טרור, הן מצד ערבים והן מצד יהודים".

בזירה הבטחונית 

בתקופת כהונתו התמודד השב"כ עם מספר פיגועים בין מרץ למאי 2022: הפיגוע המשולב בבאר שבע, פיגוע הירי בחדרה, פיגוע הירי בבני ברק, פיגוע הירי בדיזנגוף והפיגוע באלעד, והשתתף בפעילות מנע של ישראל שכללה את מבצע עלות השחר באוגוסט 2022, מבצע מגן וחץ במאי 2023 ומבצע בית וגן, ביולי 2023. 
	
באפריל 2022 הסכים השב"כ, בלחץ הדרג מדיני, להכנסת אלפי פועלים מרצועת עזה.

במבצע מגן וחץ, לאחר השלב הראשון של המבצע, תמך בר בסיום מהיר של המבצע והמליץ להימנע מלתקוף בעזה פרט לסיכול ירי רקטות. 

בר העריך שהתגברות הטרור היהודי מלבה את הטרור הפלסטיני במעגל דמים. בפברואר 2023 התריע בפני השר לביטחון לאומי, איתמר בן גביר, שפעילות המשטרה במזרח ירושלים גורמת לתחושת התנכלות או ענישה קולקטיביות. בתחילת אוקטובר 2023 ביקש מהשר בן גביר לא לעלות להר הבית בחג הסוכות.

עמדתו של השב"כ בראשות בר הייתה שחמאס מורתע, אינו רוצה מלחמה ומבקש למשול ולקבל הטבות כלכליות.

בלילה שלפני מתקפת הפתע על ישראל, שהחלה ב-7 באוקטובר 2023, קיים בר דיונים עם הרמטכ"ל, מפקד פיקוד דרום וראש אמ"ן לאור מידע שהגיע לארגון על סימנים למתקפה. המידע לא פורש כמצביע על מתקפה רחבה כמו זו שקרתה בפועל, אך לאור רצינות המידע בר הגיע למטה השב"כ ושלח לאזור עוטף עזה צוותים מבצעיים של השב"כ (צוותי "טקילה"). הוא נשאר בחמ"ל השב"כ במהלך הלילה ועד לפרוץ המתקפה. ביומה העשירי של הלחימה לקח ראש השב"כ אחריות על כשלון חיזוי המתקפה ואמר: "כמי שעומד בראש הארגון - האחריות על כך היא עליי".

בזירה הפנים ישראלית 
בר התנגד לשילוב השב"כ במאבק בפשיעה הגואה במגזר הערבי בישראל וטען ש״הכנסת השב״כ יכולה לעשות נזק. השמיכה שלנו קצרה, זה יבוא על חשבון סיכול טרור״. 

על רקע המחאה הנרחבת נגד הרפורמה המשפטית, ביקש בר מהשר יריב לוין להרגיע את השטח בגלל הערכות מצב שלפיהן הפוטנציאל לאלימות מתגבר נוכח קידום הרפורמה.

קישורים חיצוניים

הערות שוליים 

ראשי השב"כ
סגני ראש השב"כ
ראשי אגף המבצעים בשב"כ
לוחמי סיירת מטכ"ל
בוגרי אוניברסיטת תל אביב
בוגרי תוכנית קרן וקסנר בישראל
ישראלים שנולדו ב-1965